**2.2. Αρχαϊκή εποχή (750-480 π.Χ.)**

**Χρονικά όρια.** Από τα μέσα του 8ου αι. ως την α΄ εικοσαετία του 5ου αι. π.Χ.

**Χαρακτηρισμός:** Περίοδος προετοιμασίας∙ απαρχές της οικονομικής, πολιτικής και πολιτιστικής εξέλιξης του ελληνικού κόσμου.

**Χαρακτηριστικά (κατά χρονολογική σειρά):**

1. Οργάνωση πόλεων – κρατών και ίδρυση αποικιών (Β΄ ελληνικός αποικισμός) για να αντιμετωπιστεί η οικονομική και κοινωνική κρίση του τέλους της ομηρικής εποχής (μέσα 8ου αι.).
2. Πνευματικές αναζητήσεις και διαμόρφωση του χαρακτήρα του αρχαίου πολιτισμού (7ος και 6ος αι.).
3. Νικηφόροι αγώνες των Ελλήνων ενάντια στους «βαρβάρους» (Περσικοί Πόλεμοι) → ενίσχυση της εθνικής συνείδησης και του θεσμού της πόλης – κράτους (αρχή 5ου αι).

**Η γένεση της πόλης – κράτους:** Η πόλη – κράτος περιλαμβάνει τις έννοιες του χώρου και της διοικητικής οργάνωσης.

χώρος → μία πόλη με ή χωρίς την ευρύτερη περιοχή

διοικητική οργάνωση → ενιαία εξουσία για όλους όσους υπάγονται στην πόλη ή/και στην ευρύτερη περιοχή, με στόχο την αντιμετώπιση των κοινών προβλημάτων

Συστατικά στοιχεία της πόλης – κράτους:

1. Ένας τειχισμένος χώρος, κέντρο άσκησης της εξουσίας, *η πόλις / το άστυ* + η ευρύτερη περιοχή, δηλ. καλλιεργήσιμες εκτάσεις με μικρούς οικισμούς (κώμες), η *ύπαιθρος χώρα*. (γεωγραφικό συστατικό)
2. Συμμετοχή των κατοίκων της πόλης – κράτους, δηλ. *των πολιτών* στη διαχείριση των κοινών και στη λήψη των αποφάσεων → συγκρότηση ανάλογων τρόπων άσκησης της εξουσίας, δηλ. δημιουργία πολιτευμάτων. Εντοπίζονται 3 βασικές επιδιώξεις των πολιτών – προϋποθέσεις ύπαρξης για την πόλη – κράτος: α) η ελευθερία, β) η αυτονομία και γ) η αυτάρκεια. (οργανωτικό συστατικό)

**Η σημασία του θεσμού της πόλης – κράτους.** Σημαντική καινοτομία, μεγάλες συνέπειες για την εξέλιξη του πολιτισμού. Όλα τα σημαντικά επιτεύγματα του ελληνικού πολιτισμού δημοκρατία, ποίηση, θέατρο, φιλοσοφία, ρητορική, επιστήμη) γεννήθηκαν μέσα από τη λειτουργία του θεσμού της πόλης – κράτους. Γιατί;

Οι πολίτες των ελληνικών πόλεων – κρατών αγωνίζονταν συνεχώς για την εξασφάλιση της ελευθερίας, της αυτονομίας και της αυτάρκειας της πόλης τους. Άρα:

* Δημιουργήθηκε μία μορφή πατριωτισμού με έντονο τοπικιστικό χαρακτήρα, τονίζονταν οι διαφορές μεταξύ των ελλήνων (όχι οι ομοιότητες), προκαλούνταν εμφύλιες συγκρούσεις και δεν διαμορφώνονταν οι προϋποθέσεις για τη συγκρότηση ενιαίου ελληνικού κράτους.
* Ωστόσο, η τριπλή βάση (ελευθερία, αυτονομία, αυτάρκεια) μετέτρεψε τον απλό κάτοικο της πόλης σε *πολίτη*, με *πολιτική δραστηριότητα* α) για την αντιμετώπιση των κοινών προβλημάτων και β) για την κατοχύρωση των δικαιωμάτων του. Αυτό αποτέλεσε τη γενεσιουργό δύναμη των επιτευγμάτων και της πολιτισμικής πορείας των Ελλήνων.

**Η οικονομική και κοινωνική οργάνωση.** Όλες οι πόλεις – κράτη δεν οργανώθηκαν συγχρόνως και με τον ίδιο τρόπο:

1. Οι διαφορετικές οικονομικές, κοινωνικές και πολιτικές συνθήκες κάθε περιοχής κατά την ομηρική εποχή οδήγησαν στη συγκρότηση διαφορετικών πόλεων – κρατών.
2. Εξελικτική πορεία στη Μικρά Ασία: μετακίνηση ελληνικών φύλων, αυτονόμηση κάποιων πληθυσμών, μόνιμη εγκατάσταση σε περιοχές με ιδιαίτερα χαρακτηριστικά (π.χ. χωροταξικά ή λατρευτικά), πιθανή ανάμειξη με τμήματα άλλων φύλων → πόλη – κράτος .
3. Εξελικτική πορεία στον ελλαδικό χώρο (εναλλακτικά):

α) τμήματα διαφορετικών φύλων ανεξαρτητοποιήθηκαν + οργανώθηκαν μεταξύ τους → πόλη – κράτος

β) γειτονικές κοινότητες ενώθηκαν σε ενιαίο χώρο → πόλη – κράτος (συνοικισμός)

γ) απόσπαση ομάδων ανθρώπων από τις κώμες και συγκρότηση ενιαίας διοίκησης → πόλη – κράτος (συνοικισμός).

**Η κρίση του ομηρικού κόσμου.** Χαρακτηριστικά:

1. Σταδιακή επιδείνωση των οικονομικών όρων / συνθηκών λόγω α) αύξησης του πληθυσμού, β) περιορισμένων καλλιεργήσιμων εκτάσεων, γ) συγκέντρωσης της γης σε λίγους, δ) απουσίας εργασιακής ειδίκευσης και ε) έλλειψης άλλων πόρων.
2. Περιορισμός της βασιλικής εξουσίας και αύξηση της δύναμης των ευγενών που ήταν γνωστοί και με τα ονόματα *αγαθοί, άριστοι, ευπατρίδες, εσθλοί, ιππείς*.
3. Ύπαρξη της πολυπληθούς τάξης των μικρών ή μεσαίων καλλιεργητών ή και ακτημόνων (*πλήθος, όχλος, κακοί*). Στο πλαίσιο της πόλης – κράτους πολλοί από αυτούς ασχολήθηκαν με το εμπόριο, τη ναυτιλία ή τη βιοτεχνία και πλούτισαν.
4. Ανάπτυξη του θεσμού της δουλείας. Ιδεολογική στήριξη: ο πολίτης πρέπει να απαλλαγεί από το βάρος της εργασίας για να μπορεί να ασχοληθεί μόνο με τα κοινά. Πρακτικές πολλαπλασιασμού των δούλων: υποδούλωση λόγω χρεών (Αθήνα) και κατακτητικοί πόλεμοι (Σπάρτη).

**Η αντιμετώπιση της κρίσης.** Τα οικονομικά προβλήματα δεν μπορούσαν να επιλυθούν με το υπάρχον σύστημα της κλειστής αγροτικής οικονομίας. Οι λύσεις:

1. ανάπτυξη βιοτεχνίας και εμπορίου (Αθήνα)∙
2. κατακτητικοί πόλεμοι και εδαφική επέκταση (Σπάρτη, Άργος, Ήλιδα)∙
3. ίδρυση αποικιών (Κόρινθος, Μέγαρα, Χαλκίδα, Μίλητος συνδύασαν και τα 3).

Τα απομονωμένα τμήματα του ελληνικού κόσμου (Αρκάδες, Αιτωλοί, Ακαρνάνες, Ηπειρώτες, Μακεδόνες) διατήρησαν τη *φυλετική οργάνωση*.

**Ο δεύτερος ελληνικός αποικισμός (8ος – 6ος αι. π.Χ.)**

Ορισμός → Η αναγκαστική μετακίνηση ομάδας ανθρώπων, η εγκατάστασή τους σε άλλη περιοχή και η δημιουργία νέας πόλης – κράτους.

Διαφορές από τον α΄ αποικισμό → α) Η επιχείρηση ήταν οργανωμένη από τη μητρόπολη, β) η νέα πόλη – κράτος ήταν αυτόνομη και αυτάρκης, γ) οι σχέσεις με τη μητρόπολη ήταν χαλαρές ως ανύπαρκτες (σπάνια εχθρικές).

**Αίτια δεύτερου ελληνικού αποικισμού.**

1. Η *στενοχωρία* (αύξηση πληθυσμού + περιορισμένες καλλιεργήσιμες εκτάσεις).
2. Η έλλειψη μετάλλων και λοιπών πρώτων υλών.
3. Η αναζήτηση νέων αγορών.
4. Οι εσωτερικές πολιτικές κρίσεις, οι οποίες συνεπάγονταν την απομόνωση ομάδος πολιτών.
5. Η συσσώρευση γνώσεων για τις θαλάσσιες οδούς και τις περιοχές εγκατάστασης.
6. Ο ριψοκίνδυνος χαρακτήρας των Ελλήνων.

**Χαρακτηριστικά δεύτερου ελληνικού αποικισμού.**

1. Εξάπλωση των Ελλήνων στα όρια του τότε γνωστού κόσμου (Μεσόγειος + Εύξεινος Πόντος).
2. Περιορισμός της δραστηριότητας άλλων λαών (π.χ. των Φοινίκων).
3. Σημαντικές επιπτώσεις στην οικονομία, την κοινωνία και την πολιτιστική εξέλιξη.

Οικονομία →α) Επέκταση της οικονομικής δραστηριότητας εκτός τωνορίων των πόλεων – κρατών ∙ β) ανάπτυξη του δευτερογενούς και του τριτογενούς τομέα της οικονομίας (μεταποίηση, εμπόριο και υπηρεσίες) ∙ γ) εμπόριο με κοπή και χρήση νομίσματος, δηλ. συναλλαγές με εμπορευματοχρηματικό χαρακτήρα.

Κοινωνία→ Κοινωνικές συνέπειες λόγω οικονομικών μεταβολών: α) κρίση της αριστοκρατικής κοινωνίας και εξουσίας λόγω ανάρρησης των πολιτών που πλούτισαν από το εμπόριο ∙ β) αύξηση της δουλείας λόγω ανάγκης για περισσότερα και φτηνότερα εργατικά χέρια (οι *αργυρώνητοι* δούλοι ως παράγων οικονομικής ανάπτυξης).

Πολιτισμός → α) Οι άποικοι μετέφεραν τα στοιχεία του ελληνικού πολιτισμού στις νέες τους πατρίδες, π.χ. η διάδοση της γραφής και ειδικά του χαλκιδικού αλφαβήτου στους ιταλικούς λαούς∙ β) οι άποικοι αντάλλαξαν πολιτιστικά στοιχεία με τους γηγενείς πληθυσμούς (πολιτιστικοί πειραματισμοί).

**Τα πολιτεύματα**. **Χαρακτηριστικά.**

1. Η πόλη – κράτος ήταν ο βασικός θεσμός πολιτικής οργάνωσης.
2. Στο εσωτερικό της αναπτύχθηκαν ισχυρές κοινωνικές τάξεις, οι οποίες άσκησαν εξουσία.
3. Σε κάθε πόλη – κράτος ήταν διαφορετική η εξέλιξη του πολιτεύματος.
4. Θεωρητικά η εξέλιξη του πολιτεύματος ακολουθεί την εξής πορεία: α) βασιλεία → β) αριστοκρατία → γ) ολιγαρχία → δ) τυραννίδα → ε) δημοκρατία.

α) βασιλεία → Παρακμή και πτώση της με την ίδρυση πόλεων - κρατών∙ παρέμεινε μόνο εκεί που διατηρήθηκε ο φυλετικός τρόπος οργάνωσης (π.χ. Ήπειρος, Μακεδονία).

β) αριστοκρατία → Η εξουσία στα χέρια των *αρίστων* (ευγενική καταγωγή + κατοχή γης)∙ η εγκαθίδρυση αριστοκρατικών πολιτευμάτων συνδέεται με τη συγκρότηση των πόλεων – κρατών.

γ) ολιγαρχία → 1) Κρίση των αριστοκρατικών πολιτευμάτων επειδή α) ήρθαν στην επιφάνεια νέες κοινωνικές τάξεις λόγω ανάπτυξης του εμπορίου και της βιοτεχνίας, β) αυτές οι κοινωνικές τάξεις διεκδίκησαν μερίδιο στην εξουσία και γ) εμφανίστηκε το καινούργιο στρατιωτικό σώμα της *οπλιτικής φάλαγγας*, διά του οποίου καλλιεργήθηκε η έννοια της ισότητας σε όλα τα επίπεδα.

2) Όξυνση των κοινωνικών διαφορών και των συγκρούσεων μεταξύ *ευγενών* και *πλουσίων* και *πλήθους* (τέλη του 7ου και αρχές του 6ου αι. π.Χ.).

3) Αντιμετώπιση της κατάστασης με την κωδικοποίηση του άγραφου, εθιμικού δικαίου, η οποία ανατέθηκε σε πρόσωπα κοινής αποδοχής από την τάξη των ευγενών (*νομοθέτες / αισυμνήτες*: Λυκούργος, Δράκων, Σόλων, Πιττακός, Ζάλευκος, Χαρώνδας κ.λπ.)

4) Συνέπεια: Συμμετοχή στη διακυβέρνηση της πολιτείας ανάλογα με την οικονομική κατάσταση των πολιτών, δηλ. με βάση το εισόδημα, άρα διεύρυνση της πολιτικής βάσης → μεταβολή του πολιτεύματος από αριστοκρατικό σε *ολιγαρχικό / τιμοκρατικό.*

δ) τυραννίδα → 1) Η ολιγαρχία δεν έδωσε λύση στα προβλήματα του πλήθους.

2) Οι αντιθέσεις υποδαυλίστηκαν από συγκεκριμένα πρόσωπα (ευγενείς) που ήθελαν να επιβάλουν τη δική τους εξουσία.

3) Τα πρόσωπα αυτά αναδείχτηκαν σε ηγέτες των κατώτερων κοινωνικών ομάδων, στην υποστήριξη των οποίων βασίστηκαν για να καταλάβουν την εξουσία → εγκαθίδρυση *τυραννίδος / τυραννικού καθεστώτος* με «προσωπικό» χαρακτήρα (Πολυκράτης / Σάμος, Περίανδρος / Κόρινθος, Θεαγένης / Μέγαρα, Πεισίστρατος / Αθήνα).

4) Ορισμένοι τύραννοι φρόντισαν για την ανάπτυξη της πόλης τους και για τη βελτίωση των συνθηκών ζωής των πολιτών.

5) Οι περισσότεροι είχαν βίαιο τέλος (δολοφονήθηκαν).

ε) δημοκρατία → 1) Εμφανίζεται μετά τα τέλη του 6ου αι. π.Χ. και στις λιγότερες (όχι στις περισσότερες) περιοχές, π.χ. στην Αθήνα, με τη μεταρρύθμιση του Κλεισθένη.

2) Βασικό πολιτειακό όργανο γίνεται η συνέλευση όλων των ενηλίκων κατοίκων που είχαν πολιτικά δικαιώματα, δηλ. η *εκκλησία του δήμου*.

3) Καθιερώνονται τα δικαιώματα της *ισηγορίας* (= κάθε πολίτης να εκφράζει ελεύθερα τη γνώμη του για τη διαχείριση των κοινών) και της *ισονομίας* (= κάθε πολίτης να συμμετέχει στη διαμόρφωση και την ψήφιση των νόμων).

**Γενικά:** Κάθε πόλη – κράτος παγίωσε ένα συγκεκριμένο σύστημα διακυβέρνησης, π.χ. Σπάρτη (7ος – 2ος αι. π.Χ.) → ολιγαρχικό πολίτευμα

Αθήνα (7ος – 6ος αι. π.Χ.) → όλο το φάσμα των πολιτευμάτων μέχρι τη θεμελίωση της δημοκρατίας.

**Ο πολιτισμός.** Οι πρώτες πνευματικές και καλλιτεχνικές αναζητήσεις εντοπίζονται στην Ιωνία, αλλά γρήγορα διαδίδονται και στον υπόλοιπο ελληνικό χώρο.

Ποίηση: Προσωπικό ύφος, εκφράζει βιώματα και συναισθήματα.

Πεζογραφία: Γεννιέται η *φιλοσοφία* (φυσικοί φιλόσοφοι) και η *ιστορία* (λογογράφοι, Ηρόδοτος).

Τέχνη: Μετά την πρώτη «ανατολίζουσα» φάση, διαμόρφωσε χαρακτηριστικά τυπικά των ελληνικών αισθητικών αντιλήψεων. Καλλιεργήθηκε η *αρχιτεκτονική* (δωρικός και ιωνικός ρυθμός), η *γλυπτική* (κούροι και κόρες) και η *κεραμική τέχνη* (μελανόμορφος και ερυθρόμορφος ρυθμός).

Θρησκεία: Έχουν αποκρυσταλλωθεί οι θρησκευτικές δοξασίες και ο τρόπος λατρείας κάθε θεού ∙ τα χαρακτηριστικά της μορφής κάθε θεού γίνονται κοινά για όλους τους Έλληνες ∙ ορισμένα ιερά αποκτούν πανελλήνια σημασία (π.χ. οι Δελφοί, η Ολυμπία, η Δήλος).

**Οι περσικοί πόλεμοι.** Κατά την α΄ εικοσαετία του 5ου αι. π.Χ. οι Έλληνες αντιμετωπίζουν επιτυχώς τον περσικό επεκτατισμό.

Αφορμή → Η ατυχής *ιωνική επανάσταση* (499-494 π.Χ.).

Α΄ απόπειρα περσικής επέκτασης στον ελλαδικό χώρο → Ολοκληρωτική καταστροφή του περσικού στόλου στον Άθω ∙ υποταγή της Θράκης και της Μακεδονίας.

Α΄ οργανωμένη περσική εκστρατεία → Ναυτική επιχείρηση, με στόχο την τιμωρία των Αθηναίων και των Ερετριέων για τη βοήθεια προς τους Ίωνες ∙ στον *Μαραθώνα* δόθηκε το τέλος (490 π.Χ., Μιλτιάδης).

Β΄ οργανωμένη περσική εκστρατεία → Τεράστιες χερσαίες και ναυτικές δυνάμεις με στόχο την κατάκτηση ολόκληρου του ελλαδικού χώρου ∙ μετά από τη σειρά των γνωστών συγκρούσεων – Θερμοπύλες (Λεωνίδας), Αρτεμίσιο, Σαλαμίνα (Θεμιστοκλής), Πλαταιές (Παυσανίας), Μυκάλη – οι Πέρσες εγκαταλείπουν με τα υπολείμματα του στρατού τους τον ελλαδικό χώρο (480-479 π.Χ.).

Ταυτόχρονα → Οι Έλληνες αναχαιτίζουν τους Καρχηδόνιους στη Σικελία (μάχη της *Ιμέρας*, 480 π.Χ.).

**Σημασία των περσικών πολέμων.**

1. Σύγκρουση όχι μόνο δύο αντιπάλων, αλλά δύο διαφορετικών τρόπων ζωής, δύο συστημάτων αξιών, δύο πολιτισμών.
2. Προβολή του δυναμισμού της πόλης – κράτους ως προς τον οργανωτικό τομέα.
3. (Το σημαντικότερο): Δημιουργία κοινής εθνικής συνείδησης και κοινής ιστορικής μνήμης όλων των Ελλήνων ∙ οι περσικοί πόλεμοι ήταν οι πρώτοι *εθνικοί πόλεμοι* των Ελλήνων στην ιστορία.

**ΠΗΓΕΣ**

**Α) Για την εξέλιξη της βασιλείας σε αριστοκρατία:**

*“… Πρώτη και κύρια αποστολή των φυλετικών βασιλέων ήταν η αρχιστρατηγία. Όσο καιρό οι βασιλείς ήταν αιρετοί, οι συνελεύσεις των πολεμιστών ανέθεταν αυτό το αξίωμα σε έναν από τους ευγενείς του εκάστοτε φύλου με κριτήριο τις ικανότητες που είχε επιδείξει ως πολεμιστής και ηγέτης. Από τότε που η βασιλεία έγινε κληρονομική, εμφανίζονταν κατά καιρούς περιπτώσεις βασιλέων που υστερούσαν ως προς αυτά τα προσόντα σε σύγκριση με υφισταμένους τους και οδηγούσαν το στρατό σε ήττες. Έτσι διάφορες κοινότητες κατέληγαν στο να αφαιρέσουν από τις βασιλικές αρμοδιότητες την αρχιστρατηγία και να δημιουργήσουν ένα ιδιαίτερο αξίωμα στρατιωτικού αρχηγού, αιρετό, το οποίο περιερχόταν σε ένα δοκιμασμένο μέλος της αριστοκρατίας. Αυτό το μέτρο, που αποτελούσε αναγκαία απάντηση στην κληρονομικότητα της βασιλικής αρχής, … υπήρξε ένα βαρύ πλήγμα για το βασιλικό θεσμό και προετοίμασε την πτώση του.*

*Έχοντας την πρωτοβουλία και τη δύναμη να επιβάλουν τις θελήσεις τους, οι ευγενείς κατόρθωναν να εισάγουν τις θεσμικές εκείνες μεταβολές που χρειάζονταν, για να αυξήσουν το βάρος και την έκταση της πολιτικής επιρροής τους. … Αντίθετα, ο βασιλικός θεσμός, έχοντας περιέλθει σε θέση αμυνόμενου, όχι μόνο υφίστατο απώλειες αλλά και βρισκόταν σε αδυναμία προσαρμογής.*

*[Ιστορία του Ελληνικού Έθνους, τόμος Β΄, § ”Η άνοδος της αριστοκρατίας”, σ. 49].*

Ερωτήσεις:

1. Ποια είναι η βασική διαφορά ανάμεσα στη φυλετική και την κληρονομική βασιλεία;
2. Γιατί οι ευγενείς κατόρθωσαν να αυξήσουν το κύρος και την επιρροή τους εις βάρος της κληρονομικής βασιλείας;

**Β) Για την τυραννίδα:**

*“Σύμφωνα με τα αδιάβλητα στοιχεία που διαθέτουμε και μερικές κρίσεις του Αριστοτέλη (σε εισαγωγικά) η “τυραννίς” μπορεί να ορισθεί ως “μοναρχία” ανδρός, που κατέλαβε την εξουσία “δι’ απάτης ή βίας”, την άσκησε χωρίς να δώσει λόγο (“ανυπεύθυνος”) εις βάρος ίσων ή και ανωτέρων του και προς το συμφέρον του, όχι προς το συμφέρον των αρχομένων.*

*Τυραννίδες εγκαταστάθηκαν σε πλείστα ελληνικά κράτη από την αρχαϊκή εποχή ως τη ρωμαϊκή κατάκτηση. Επομένως ευνοήθηκαν από ποικίλους παράγοντες. Ιδιαίτερα κατά την αρχαϊκή εποχή παρατηρούμε ότι εμφανίστηκαν σε κράτη που παρουσίαζαν τα ακόλουθα χαρακτηριστικά: 1) ήταν “πόλεις”, όχι “κοινά” ή φυλετικά κράτη∙ 2) είχαν προηγουμένως πολιτεύματα είτε αριστοκρατικά είτε τιμοκρατικά… Κοινά χαρακτηριστικά όλων των κρατών που τυραννήθηκαν είναι: οικονομία περισσότερο προχωρημένη από την αποκλειστικά αγροτική∙ πολιτεύματα γενικά ολιγαρχικά, σε φάση ανωριμότητας∙ κοινωνική αναταραχή∙ πολιτική αστάθεια”.*

*[Ιστορία του Ελληνικού Έθνους, τόμος Β΄, § ”Πολιτεύματα”, σ. 217].*

Ερωτήσεις:

1. Ποιος είναι ο ορισμός της τυραννίδας και ποια τα κοινά χαρακτηριστικά των πόλεων – κρατών που τυραννήθηκαν;
2. Ποιες είναι οι βασικές προϋποθέσεις για την εμφάνιση τυραννίδας σε μία πόλη-κράτος και γιατί;

**Γ) Για την πολιτειακή εξέλιξη της Αθήνας και της Σπάρτης:**

“… Η *Αθήνα και η Σπάρτη βάδισαν προς τη δημοκρατία, αλλά σε διαφορετικούς χρόνους, με διαφορετικό ρυθμό, από διαφορετικούς δρόμους και με διαφορετικά αποτελέσματα, τόσο ως προς το βαθμό της εκδημοκρατικοποίησης όσο και ως προς το είδος του καθεστώτος. Η Σπάρτη προηγήθηκε σε μερικά σημεία από την Αθήνα αλλά η Αθήνα προχώρησε πολύ περισσότερο. Η Αθήνα βάδισε προς την άμεση δημοκρατία, τη μόνη μορφή πολιτεύματος που ονόμαζαν δημοκρατία οι αρχαίοι, γιατί ανταποκρινόταν απόλυτα στην ετυμολογία του όρου: ήταν το πολίτευμα όπου υπερίσχυε ο δήμος διά της εκκλησίας του. Η Σπάρτη, αντίθετα, προσήγγισε προς την έμμεση, την αντιπροσωπευτική δημοκρατία: οι έφοροι αντιπροσώπευαν τον δήμο αλλά δεν ελέγχονταν από αυτόν. Με τις εξουσίες που είχαν μπορούν να παραλληλισθούν με μέλη κυβερνήσεως σύγχρονου δημοκρατικού κράτους, ενώ οι Σπαρτιάτες βασιλείς ήταν απέναντί τους ασθενέστεροι από ό,τι οι σύγχρονοι συνταγματικοί ηγέτες”.*

*[Ιστορία του Ελληνικού Έθνους, τόμος Β΄, § ”Η γένεση της δημοκρατίας”, σ. 220].*

Ερωτήσεις:

1. Με ποιες σύγχρονες μορφές πολιτεύματος αντιστοιχεί η πολιτειακή οργάνωση στην αρχαία Αθήνα και τη Σπάρτη και γιατί;
2. Ποιο ήταν το περιεχόμενο του όρου *δημοκρατία* κατά την αρχαιότητα; Να αιτιολογήσετε την απάντησή σας.

**ΔΡΑΣΤΗΡΙΟΤΗΤΕΣ ΑΞΙΟΛΟΓΗΣΗΣ**

**α) Να αντιστοιχήσετε τις έννοιες της στήλης Α με τα στοιχεία της στήλης Β:**

|  |  |
| --- | --- |
| **ΣΤΗΛΗ Α – έννοιες** | **ΣΤΗΛΗ Β – επεξηγηματικά στοιχεία** |
| α. βασιλεία  β. αισυμνήτες  γ. οπλιτική φάλαγγα  δ. ολιγαρχία  ε. τυραννίδα  στ. δημοκρατία | 1. μοναρχικό καθεστώς προσωπικού και αυθαίρετου χαρακτήρα 2. φυλετικός τρόπος οργάνωσης 3. μεταρρύθμιση Κλεισθένη 4. κωδικοποίηση άγραφου δικαίου 5. τιμοκρατικό σύστημα διακυβέρνησης 6. καλλιέργεια της έννοιας της ισότητας |

**β) Να εντάξετε τις παρακάτω έννοιες στη στήλη της καθεμίας από τις πόλεις-κράτη, στις οποίες ανήκουν:**

*εναλλαγή πολιτευμάτων – άμεση δημοκρατία – μεταρρυθμίσεις – αντιπροσωπευτικό σύστημα διακυβέρνησης – έφοροι – ολιγαρχία – καλλιέργεια της γης – εμπόριο και ναυτιλία – ολιγάρκεια – πλούτος*

|  |  |
| --- | --- |
| **ΑΘΗΝΑ** | **ΣΠΑΡΤΗ** |
|  |  |

**γ) Να συμπληρώσετε τα κενά με τις κατάλληλες λέξεις ή φράσεις:**

Οι πολιτειακές μεταβολές είχαν διαφορετική εξέλιξη σε κάθε …………………………. . Οι ελάχιστες περιοχές που διατήρησαν τον φυλετικό τρόπο οργάνωσης είχαν ως πολίτευμα τη ……………….. . Στις υπόλοιπες επικράτησαν αρχικά οι ………………… και εγκαθίδρυσαν ………………… καθεστώτα. Στη συνέχεια, με την ανάπτυξη του εμπορίου και της βιοτεχνίας, ήρθαν στην επιφάνεια νέες κοινωνικές ………………… και διεκδίκησαν μερίδιο στην άσκηση της …………….. . Ιδιαίτερα οξύνθηκαν οι διαφορές ανάμεσα στους ευγενείς από τη μια και στο …………….. από την άλλη και παρατηρήθηκαν αγώνες ιδιαίτερα σκληροί. Το αποτέλεσμα ήταν ότι διευρύνθηκε η πολιτική βάση και το πολίτευμα μεταβλήθηκε σε ………………….. ή αλλιώς ……………………., εφόσον κριτήριο της διάκρισης των πολιτών ήταν το εισόδημά (*τίμημά*) τους. Σε πολλές περιπτώσεις οι αντιθέσεις υποδαυλίστηκαν από πρόσωπα που κατέλαβαν αυθαίρετα την εξουσία και εγκαθίδρυσαν …………………….. . Όλοι τους είχαν βίαιο τέλος και μετά την πτώση τους σε ορισμένες πόλεις, όπως για παράδειγμα στην Αθήνα, έγιναν μεταρρυθμιστικές προσπάθειες που άνοιξαν το δρόμο προς τη …………………. .